Il-Ħames Pitazz – Paragrafi 1411-1420 Ġ.M.Ġ O Spirtu Divin, Spirtu ta' verita' u ta' dawl, Ibqa' għammar għal dejjem ġewwa ruħi bil-grazzja divina Tiegħek. Jalla n-nifs Tiegħek jeqred id-dlam, U f'dan id-dawl jiżdiedu l-opri tajba. O Spirtu Divin, Spirtu ta' mħabba u ta' ħniena, Li tferra' l-balzmu tal-fiduċja ġewwa qalbi, Il-grazzja Tiegħek tikkonfermali ruħi fit-triq it-tajba, U tagħtiha s-saħħa tal-fedelta' li ħadd ma jirbħilha. O Spirtu Divin, Spirtu ta' paċi u ta' ferħ, Inti ssaħħaħli l-qalb għatxana tiegħi, U tferra' fiha l-għajn ħajja tal-imħabba ta' Alla, Filwaqt li tagħtiha l-kuraġġ għat-taqbida. O Spirtu Divin, il-mistieden speċjali ta' ruħi, Min-naħa tiegħi, jiena rrid nibqa' fidila lejk; Kemm fil-jiem ta' ferħ kif ukoll fl-agunija tat-tbatija, Jiena rrid dejjem, O Spirtu ta' Alla, ingħix fil-preżenza Tiegħek. O Spirtu Divin, li timlieni kollni kemm jiena U tagħtini li nagħraf il-Ħajja Divina Tiegħek fi tliet Persuni, U ddaħħalni fl-Essenza Divina Tiegħek, Hekk maqgħuda flimkien miegħek, jiena għad ngħix ħajja eterna. Ħejjejt ruħi b'ħeġġa kbira biex niċċelebra l-Festa tat-Tnissil bla Tebgħa ta' Omm Alla. Għamilt sforz iktar mis-soltu biex nibqa' miġbura fl-ispirtu u mmeditajt fuq dan il-privileġġ uniku tal-Madonna. U hekk qalbi baqgħet mgħaddsa fiha kompletament, filwaqt li raddejt ħajr lil Alla talli ta dan il-privileġġ kbir lil Marija. Ħejjejt ruħi mhux biss permezz tan-novena flimkien mal-komunita' kollha, imma għamilt sforz personali wkoll sabiex insellmilha elf darba kuljum, billi ngħid elf 'Ave Maria' għal disat ijiem ad unur tagħha. + Din hi t-tielet darba issa li għamilt novena bħal din lil Omm Alla; jiġifieri, novena ta' elf 'Ave Maria' kuljum. B'hekk in-novena fiha b'kollox disat elef tislima. Għalkemm din il-ħaġa issa għamiltha tliet darbiet f'ħajti, u darbtejn minnhom waqt il-qadi ta' dmirijieti, qatt ma nqast milli nwettaq ix-xogħol tiegħi bl-ikbar reqqa. In-novena dejjem għidtha mhux fil-ħin ta' talb normali tiegħi, jiġifieri, l-'Ave Maria' ma għidthomx waqt il-Quddies jew waqt il-Barka. Darba għamilt in-novena filwaqt li kont ninsab marida fl-isptar. Fejn hemm ir-rieda jinstab il-mezz. Minbarra l-ħin tal-mistrieħ, jiena tlabt u ħdimt biss. Ma għidt l-ebda kelma żejda f'dawn il-ġranet. Għalkemm irrid nammetti li ħaġa bħal din titlob ħafna attenzjoni u sforz kbir, xejn m'hu biżżejjed meta wieħed irid jagħti qima lill-Verġni Immakulata. Il-Festa tat-Tnissil Bla Tebgħa. Qabel it-Tqarbin rajt lill-Verġni Mbierka sabiħa li ma tistax timmaġinaha. Filwaqt li tbissmitli qaltli, Binti, skont il-kmand ta' Alla, jien għandi nkun b'mod speċjali u esklużiv Ommok; imma nixtieq li inti wkoll tkun binti b'mod speċjali. Nixtieqek, binti l-iżjed maħbuba, tipprattika t-tliet virtujiet li huma l-iktar għeżież għalija – u li l-iktar jogħġbu lil Alla. L-ewwel waħda hi l-umilta', l-umilta' u għal darb'oħra l-umilta', it-tieni virtu', is-safa; it-tielet virtu', l-imħabba ta' Alla. Bħala binti, inti trid tirrifletti b'mod speċjali dawn il-virtujiet. X'ħin spiċċajna nitkellmu, għafsitni ma' qalbha u għebet. X'ħin erġajt ġejt f'sensija, qalbi nġibdet b'mod tal-għaġeb lejn dawn il-virtujiet; u jiena nipprattikahom bil-fedelta'. Huma qishom minquxin f'qalbi. Dan kien jum eċċezzjonali għalija. Matul dan il-jum bqajt qisni f'kontemplazzjoni l-ħin kollu; il-ħsieb biss ta' din il-grazzja ħadni iktar fil-fond tal-kontemplazzjoni; u matul il-jum kollu komplejt inrodd ħajr bla waqfien, għax kull darba li bdejt niftakar f'din il-grazzja ruħi reġgħet bdiet tintilef f'Alla . . . O Mulejja, ruħi hi l-iktar waħda miskina minnhom kollha, u Inti xorta waħda titbaxxa lejha b'tant tjubija! Jiena nista' nara ċar il-kobor Tiegħek u ċ-ċokon tiegħi, u għalhekk jiena nifraħ li Inti daqshekk qawwi u bla tarf, u għalhekk jiena nifraħ ħafna li jiena daqshekk ċkejkna. O Kristu li qed tbati, jiena ġejja niltaqa' miegħek. La jiena l-għarusa Tiegħek, irrid nixbħek. Il-mantell tal-umiljazzjoni Tiegħek irid jgħatti lili wkoll. O Kristu, Inti taf b'liema ħeġġa jiena nixtieq insir nixbħek. Agħmel li l-Passjoni kollha Tiegħek tkun id-destin tiegħi. Jalla n-niket Tiegħek jitferra' f'qalbi. Nispera li Inti għad twassal din il-ħaġa fit-tmiem tagħha ġewwa fija bil-mod li Inti jidhirlek li jkun jixraq l-iktar. + Illum kien hemm l-adorazzjoni bil-lejl. Ma stajtx nieħu sehem fiha minħabba problemi f'saħħti, imma qabel ma rqadt ingħaqadt mas-sorijiet li kienu qegħdin jagħmlu l-adorazzjoni. Bejn l-erbgħa u l-ħamsa, qomt f'daqqa waħda, u smajt vuċi tgħidli ningħaqad ma' dawk li kienu qegħdin jagħmlu l-adorazzjoni dak il-ħin. Fhimt li fosthom kien hemm ruħ qiegħda titlob għalija. X'ħin intlift fit-talb, ġejt meħuda fl-ispirtu fil-kappella, fejn rajt lill-Mulej Ġesu', espost fl-ostensorju. Minflok l-ostensorju, rajt il-Wiċċ glorjuż tal-Mulej u Hu qalli, Dak li inti qiegħda tara fir-realta', dawn l-erwieħ jarawh bil-fidi. O, kemm togħġobni l-fidi kbira tagħhom! Inti tista' tara, għalkemm ma jidher li hemm l-ebda traċċa ta' ħajja fija, fir-realta' din tinsab preżenti fil-milja tagħha f'kull Ostja, waħda waħda. Imma sabiex Jiena nkun nista' naħdem fir-ruħ, din irid ikollha l-fidi, O, kemm togħġobni fidi ħajja!
Djarju ta' Swor Fawstina – Il-5 Pitazz (par.1411-1420)